
Uznesenie Okresný súd Stará Ľubovňa v rodinnoprávnej veci starostlivosti súdu o mal. deti A. B., nar. XX.XX.XXXX a B. B., nar. XX.XX.XXXX, obaja trvale bytom C. XXX, zast. kolíznym opatrovníkom Úradom práce, sociálnych vecí a rodiny Stará Ľubovňa, odbor sociálnych vecí a rodiny, deti rodičov: mal. matky D. B., nar. XX.XX.XXXX, trvale bytom C. XXX, zastúpená zákonnými zástupcami E. B., nar. XX.XX.XXXX, trvale bytom C. XXX a B. F., nar. XX.XX.XXXX, trvale bytom G. XXXX/XXX, H. I. a otca: A. B., nar. XX.XX.XXXX, trvale bytom C. XXX, o návrhu starej matky J. B., nar. XX.XX.XXXX, trvale bytom C. XXX, v konaní o nariadenie neodkladného opatrenia, takto rozhodol: Súd n a r i a ď u j e neodkladné opatrenie v tomto znení: I. Súd dočasne zveruje mal. deti A. B., nar. XX.XX.XXXX a B. B., nar. XX.XX.XXXX, obaja trvale bytom C. XXX, do osobnej starostlivosti starej matky J. B., nar. XX.XX.XXXX, trvale bytom C. F. XXX, a to do právoplatného rozhodnutia súdu vo veci samej. II. Otec mal. detí A. B., nar. XX.XX.XXXX, je povinný prispievať v nevyhnutnej miere na výživu mal. A. B., nar. XX.XX.XXXX mesačne sumou 37,53 eur a na výživu mal. B. B. nar. XX.XX.XXXX, mesačne sumou 37,53 eur, ktoré výživné je povinný uhrádzať vždy do 15-tého dňa toho - ktorého mesiaca vopred na účet Úradu práce, sociálnych vecí a rodiny v Starej Ľubovni, počnúc vykonateľnosťou tohto uznesenia, a to do právoplatného rozhodnutia súdu vo veci samej. III. Súd u r č u j e navrhovateľke lehotu na podanie návrhu vo veci samej na tunajší súd do 20.08.2024, a to o zverenie mal. detí na náhradnej osobnej starostlivosti, kde účastníkmi konania budú mal. deti, ich rodičia, navrhovateľka a kolízny opatrovník. IV. Žiaden z účastníkov nemá nárok na náhradu trov konania. odôvodnenie: 1. Navrhovateľka – stará matka mal. detí sa návrhom doručeným tunajšiemu súdu dňa 29.07.2024 domáhala, aby súd neodkladným opatrením dočasne zveril mal. deti do jej osobnej starostlivosti a zároveň, aby otca zaviazal platiť na ich výživu sumou minimálneho výživného mesačne pre každé z mal. detí. 2. Návrh na vydanie neodkladného opatrenia odôvodnila tým, že mal. deti A. a B. sú jej vnúčatá. Rodičmi maloletých detí je mal. D. B. a jej syn A. B., ktorému Okresný súd v Starej Ľubovni vydal trestný rozkaz nastúpiť do výkonu trestu odňatia slobody na dobu 3 mesiace nepodmienečne. V roku 2022 mu bola uložená podmienka za sexuálne zneužívanie, nakoľko mal. D. v čase, keď' otehotnela s mal. A. nemala dosiahnutý vek 15- násť rokov. Bol mu uložený podmienečný trest na dobu 2 rokov. Nakoľko sa v tejto podmienke neosvedčil a dopustil sa spáchania prečinu krádeže, bude mu trest odňatia slobody navýšený o 2 mesiace. Nakoľko matka maloletých detí D. B. je maloletá a nemá priznané rodičovské
práva a povinností voči maloletými deťom, je ochotná sa o maloleté deti postarať do času, kedy bude jej syn vo výkone trestu odňatia slobody. Už od narodenia svojmu synovi pomáhala so starostlivosťou o A. a B.. Maloletý A. si po narodení vyžadoval špeciálnu starostlivosť a pred jeho prepustením zo zdravotníckeho zariadenia absolvovala zaškolenie ohľadom starostlivosti o mal. A.. Aj v súčasnosti sa cíti schopná zabezpečovať starostlivosť maloletým deťom. Absolvovala aj pohovor u psychologičky referátu poradensko-psychologických služieb Úradu práce sociálnych vecí a rodiny v Starej Ľubovni. Matka maloletých detí D. B. bude môcť byt' s deťmi aj naďalej v osobnom kontakte a pomáhať so starostlivosťou o nich a učiť sa tak rodičovským činnostiam. Vzhľadom na vyššie uvedené navrhovala, aby súd neodkladným opatrením dočasne zveril mal. deti do jej osobnej starostlivosti a otca zaviazať prispievať na výživu mal. detí sumou minimálneho výživného. 3. Okresný súd Stará Ľubovňa uznesením č. k. 4P/ 77/2024-12 zo dňa 29.07.2024 ustanovil mal. deťom kolízneho opatrovníka Úrad práce, sociálnych vecí a rodiny Stará Ľubovňa. 4. Kolízny opatrovník dňa 01.08.2024 doručil tunajšiemu súdu správu o rodinných, bytových a sociálnych pomeroch mal. detí, v ktorej uviedol, že navrhovateľka J. B., nar. XX.XX.XXXX, trvale bytom C. XXX je starou matkou maloletých detí A. a B. B.. Pani B. žije s manželom A. B., nar. XX.XX.XXXX v spoločnej domácnosti, spolu zabezpečujú starostlivosť šiestim maloletým deťom: J. B., nar. XX.XX.XXXX, K. B., nar. XX.XX.XXXX, H. B., nar. XX.XX.XXXX, B. B., nar. XX.XX.XXXX, C. B., nar. XX.XX.XXXX a L. B., nar. XX.XX.XXXX. Rodina obýva jednoizbový murovaný príbytok v obci Kolačkov so súpisným číslom XXX, ktorý je zariadený zachovalým funkčným nábytkom. V dome sa nachádza piecka na tuhé palivo, stôl a stoličky, rozťahovací rohový gauč, posteľ, obývacia stena s TV. V budúcnosti plánujú prístavbu ďalšej izby. V domácnosti je zavedená elektrina, vodu čerpajú z horského prameňa. Domácnosť je bez sociálneho zariadenia. Hygiena domácnosti bola počas sociálneho šetrenia na dobrej úrovni. V domácnosti sa nachádzalo dostatok potravín a hygienických potrieb. Pre mal. A. a B. majú zabezpečené dostatočné množstvo ošatenia, plienok, dojčenského mlieka, hygienických potrieb, vaničku. Stará matka J. B. má ukončené základné vzdelanie. Toho času je nezamestnaná, nie je vedená v evidencii uchádzačov o zamestnanie. Manžel A. B. má taktiež ukončené základné vzdelanie, je nezamestnaný, vedený v evidencii uchádzačov o zamestnanie. Starý otec je po operácii ucha z dôvodu prekonaného zápalu stredného ucha. Príjem do rodiny tvoria štátne sociálne dávky. Rodina poberá dávku v hmotnej núdzi v sume 392,- eur a prídavok na sedem detí v sume 420,- eur. Rodina uvádza výdavky 35,- eur elektrina a potraviny, ošatenie a bežný chod domácnosti. Pani B. uviedla, že príjem rodiny pokrýva potreby členov a s príjmom vedia hospodáriť. Neuvádzajú finančné problémy. J. B. počas sociálneho šetrenia dňa 29.07.2024 uviedla, že pomáha synovi A. so starostlivosťou o vnúčatá A. a B.. Synova družka mal. D. B. svoje deti dojčí, podáva im aj dojčenské mlieko BEBA na dokrmovanie. Otec mal. detí A. B. zabezpečuje starostlivosť o mal. A. a B.. Počas sociálneho šetrenia maloletá matka uviedla, že maloletý A. je tri dni hospitalizovaný pre zápal pľúc. Stará matka uviedla, že sa chce postarať o synove deti počas toho, ako bude vo väzení a nemá vážne zdravotné problémy, ktoré by jej v tom bránili. Starý otec A. B. uviedol, že súhlasí s tým, aby boli maloleté deti zverené do starostlivosti manželky a tiež dodal, že jej bude pomáhať. Ošetrujúcou lekárkou maloletých detí je MUDr. Chabová. V telefonickom hovore dňa 29.07.2024 uviedla, že rodina maloletej matky nedodržiava určené termíny poradní. Je potrebné ju opakovane vyzývať. S maloletou B. absolvovali očkovanie na tri mesiace. Dieťa je zdravé. Orgán SPODaSK zisťoval a posudzoval pomery na strane rodičov so záverom, že navrhovateľka má vytvorené vhodné podmienky pre výchovu mal. detí. 5. Súd sa oboznámil s doloženými listinnými dôkazmi, a to s rodným listom mal. detí, správou z poradenstva v referáte poradensko-psychologických služieb, rozsudkami tunajšieho súdu č.k. 8T/61/2022-81, 1T/27/2024-100, výzvou na nastúpenie do výkonu trestu zo dňa 15.07.2024, správou ÚPSVaR Stará Ľubovňa a zistil, že obsah návrhu zodpovedá výsledkom šetrenia pomerov na strane mal. detí vykonanom kolíznym opatrovníkom . 6. Podľa § 2 ods. 1 zákona č. 161/2015 Z.z. Civilného mimosporového poriadku (ďalej len CMP) na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 7. Podľa § 324 zákona č. 160/2015 Z.z. Civilného sporového poriadku /CSP/ pred začatím konania, počas konania a po jeho skončení súd môže na návrh nariadiť neodkladné opatrenie. Na konanie o
návrhu na nariadenie neodkladného opatrenia je príslušný okresný súd. Neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením. 8. Podľa § 325 ods. 1 CSP neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 9. Podľa § 326 ods. 1,2 CSP v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. K návrhu musí navrhovateľ pripojiť listiny, na ktoré sa odvoláva. 10. Podľa § 327 CSP a návrh na nariadenie neodkladného opatrenia neobsahuje predpísané náležitosti alebo je nezrozumiteľný, alebo neurčitý, súd taký návrh odmietne, ak ide o také vady, ktoré bránia pokračovaniu v konaní; ustanovenia o odstraňovaní vád podania sa nepoužijú. 11. Podľa § 328 ods. 1 a 2 CSP ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. O návrhu na nariadenie neodkladného opatrenia rozhodne súd najneskôr do 30 dní od doručenia návrhu na nariadenie neodkladného opatrenia, ktorý spĺňa náležitosti podľa § 326. O návrhu na nariadenie neodkladného opatrenia podľa § 325 ods. 2 písm. e) rozhodne súd do 24 hodín od doručenia návrhu. 12. Podľa § 329 ods. 1, 2 CSP súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Ak rozhoduje odvolací súd o odvolaní proti uzneseniu o zamietnutí neodkladného opatrenia, umožní sa protistrane vyjadriť k odvolaniu a k návrhu na nariadenie neodkladného opatrenia. Pre neodkladné opatrenie je rozhodujúci stav v čase vydania uznesenia súdu prvej inštancie. 13. Podľa § 336 ods. 1 CSP, ak súd nariadi neodkladné opatrenie pred začatím konania, môže vo výroku uznesenia uložiť navrhovateľovi povinnosť podať v určitej lehote žalobu vo veci samej. Súd túto povinnosť neuloží najmä vtedy, ak je predpoklad, že neodkladným opatrením možno dosiahnuť trvalú úpravu pomerov medzi stranami. 14. Podľa § 9 Civilného mimosporového poriadku /CMP/, ak to okolnosti vyžadujú, môže súd rozhodnúť, že ten, kto nemá spôsobilosť na právne úkony v plnom rozsahu, musí byť v konaní zastúpený svojím zákonným zástupcom alebo procesným opatrovníkom, aj keď ide o vec, v ktorej by mohol konať samostatne. 15. Podľa § 366 CMP, neodkladným opatrením môže súd nariadiť platiť výživné v nevyhnutnej miere. 16. Podľa § 367 ods.1 CMP neodkladným opatrením môže súd nariadiť, aby ten, kto má maloletého pri sebe, maloletého odovzdal do starostlivosti toho, koho označí súd, alebo do striedavej osobnej starostlivosti. 17. Podľa § 367 ods. 2 CMP o návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. 18. Podľa § 367 ods. 3 CMP uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 19. V čl. 24 Charty základných práv Európskej únie je zakotvené, že pri všetkých opatreniach prijatých orgánmi verejnej moci alebo súkromnými inštitúciami, ktoré sa týkajú detí, sa musia v prvom rade brať do úvahy najlepšie záujmy dieťaťa. 20. V zmysle čl. 3 ods. 1 Dohovoru o právach dieťaťa, záujem dieťaťa musí byť prvoradým hľadiskom pri akejkoľvek činnosti týkajúcej sa detí, nech už uskutočňovanej verejnými alebo súkromnými zariadeniami sociálnej starostlivosti, súdmi, správnymi alebo zákonodarnými orgánmi.
21. Zo zákonnej úpravy neodkladného opatrenia vo veciach osobnej starostlivosti o maloletého (§ 367 CMP) vyplýva, že súd nariadi neodkladné opatrenie za predpokladu, že pomery maloletého je nevyhnutné upraviť bezodkladne, z toho hľadiska je potrebné skúmať aj záujem maloletého dieťaťa na nariadení navrhovaného neodkladného opatrenia, ktorý bude daný predovšetkým vtedy, ak tento záujem maloletého dieťaťa bude narušený alebo ohrozený v prípade absencie bezodkladnej úpravy jeho pomerov. Pri rozhodovaní o neodkladnom opatrení súd nezisťuje všetky skutočnosti, ktoré by musel zisťovať v prípade konečného rozhodnutia vo veci samej a obmedzí sa len na osvedčenie najnákladnejších skutočností, z ktorých možno vyvodiť nutnosť dočasnej úpravy pomerov, pričom vždy je potrebné posúdiť, či touto dočasnou úpravou pomerov nedochádza k zásahu do základných práv jednotlivých účastníkov nad nevyhnutnú mieru a či dočasná úprava pomerov sleduje legitímny cieľ. V konaní starostlivosti súdu o maloleté deti pri nariadení neodkladného opatrenia je súd v záujme maloletého dieťaťa povinný starostlivo uvážiť, či sú pre také opatrenie splnené všetky zákonné podmienky. 22. Súd po preskúmaní podaného návrhu a listinných dôkazov dospel k záveru, že v danom prípade je dôvod a aj potreba neodkladnej úpravy pomerov mal. detí v zmysle návrhu starej matky. Podstatné skutočnosti, ktoré v tomto prípade boli osvedčené sú, že matka mal. detí je t.č. ešte maloletá. Otec mal. detí bol trestným rozkazom Okresného súdu Stará Ľubovňa 1T/27/2024 zo dňa 21.06.2024, právoplatným dňa 09.07.2024, uznaný vinným zo spáchania prečinu krádeže podľa §212 ods. 1 písm. e/ Tr. zákona. Súd uložil odsúdenému trest odňatia slobody na 3 mesiace nepodmienečne. Do výkonu trestu má nastúpiť do 07.08.2024 v Ústave na výkon trestu odňatia slobody v Prešove. 23. Navrhovateľka je starou matkou mal. detí. Doteraz sa o mal. detí taktiež starala keďže vypomáhala otcovi mal. detí. Zo správy ÚPSVaR Stará Ľubovňa, ktorý zrealizoval šetrenie v predmetnej veci, vyplýva, že stará matka má vytvorené vhodné podmienky pre výchovu mal. detí a sú splnené podmienky pre zverenie mal. detí do jej starostlivosti. S týmto súhlasí aj jej manžel. 24. Vzhľadom na vyššie uvedené skutočnosti súd poukazuje na to, že v danom prípade je v najlepšom záujme mal. detí predísť ústavnej starostlivosti, ak tu existuje možnosť zabezpečiť pre detí náhradnú osobnú starostlivosť u inej príbuznej osoby, ktorá má v zmysle prešetrenia pomerov zo strany ÚPSVaR vytvorené dostatočné podmienky pre mal. deti a disponuje dostatočným potenciálom na to, aby zvládla každodennú osobnú starostlivosť o mal. detí, a preto súd návrhu vyhovel. 25. Pokiaľ ide o výšku navrhovaného výživného zo strany otca pre mal. deti, vzhľadom na vek mal. detí /2 roky a 6 mesiacov/ a s tým súvisiace výdaje čo len na najzákladnejšie potreby na mal. deti, bez nutnosti ich bližšieho špecifikovania, súd rozhodol o povinnosti otca prispievať na výživu mal. detí v nevyhnutnej miere minimálnou sumou, a to do právoplatnosti rozsudku vo veci samej. Súd poukazuje na to, že pre krátkosť zákonnej lehoty na rozhodnutie o neodkladnom opatrení nebolo možné bližšie preskúmať zárobkové pomery na strane otca mal. detí. Vzhľadom na to vo veci samej bude potrebné zrealizovať ďalšie dokazovanie. Keďže matka je maloletá o výživnom z jej strany súd nerozhodoval. 26. Súd zároveň určil navrhovateľke lehotu na podanie návrhu vo veci samej v zmysle ust. § 336 ods. 1 CSP, a to na zverenie mal. detí do náhradnej osobnej starostlivosti v zmysle ust. § 45 ods. 1 a nasl. Zákona o rodine. 27. O trovách konania súd rozhodol v súlade s ust. § 52 CMP, podľa ktorého žiaden z účastníkov nemá nárok na náhradu trov konania ak tento zákon neustanovuje inak. Poučenie: Proti tomuto uzneseniu je prípustné odvolanie, ktoré sa podáva do 15 dňa odo dňa jeho doručenia na súde, proti rozhodnutiu ktorého odvolanie smeruje. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

